CELEX: 62011CN0142
Language: mt
Date: 2011-03-23 00:00:00
Title: Kawża C-142/11: Talba għal deċiżjoni preliminari mressqa mill-Jász-Nagykun-Szolnok Megyei Bíróság (l-Ungerija) fit- 23 ta’ Marzu 2011 — Péter Dávid vs Nemzeti Adó- és Vámhivatal Észak-alföldi Regionális Adó Főigazgatósága

18.6.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 179/10
            
         Talba għal deċiżjoni preliminari mressqa mill-Jász-Nagykun-Szolnok Megyei Bíróság (l-Ungerija) fit-23 ta’ Marzu 2011 — Péter Dávid vs Nemzeti Adó- és Vámhivatal Észak-alföldi Regionális Adó Főigazgatósága
   (Kawża C-142/11)
   2011/C 179/17
   Lingwa tal-kawża: l-Ungeriż
   
      Qorti tar-rinviju
   
   Jász-Nagykun-Szolnok Megyei Bíróság
   
      Partijiet fil-kawża prinċipali
   
   
      Rikorrent: Péter Dávid
   
      Konvenuta: Nemzeti Adó- és Vámhivatal Észak-alföldi Regionális Adó Főigazgatósága.
   
      Domandi preliminari
   
   
               (1)
            
            
               Id-dispożizzjonijiet dwar it-tnaqqis tat-taxxa fuq il-valur miżjud tas-Sitt Direttiva tal-Kunsill 77/388/KEE, tas-17 ta’ Mejju 1977, fuq l-armonizzazzjoni tal-liġijiet tal-Istati Membri dwar taxxi fuq id-dħul mill-bejgħ — Sistema komuni ta’ taxxa fuq il-valur miżjud: bażi uniformi ta’ stima (1), kif emendata bid-Direttiva tal-Kunsill 2001/115/KE (2), tal-20 ta’ Diċembru 2001 (iktar ’il quddiem is-“Sitt Direttiva”), u fir-rigward tas-sena 1997, tad-Direttiva tal-Kunsill 2006/112/KE, tat-28 ta’ Novembru 2006, dwar is-sistema komuni ta’ taxxa fuq il-valur miżjud (3), jistgħu jiġu interpretati fis-sens li jippermettu lill-awtorità tat-taxxa — billi tibbaża ruħha fuq ir-responsabbiltà oġġettiva — tirrestrinġi jew teskludi d-dritt għal tnaqqis, fir-rigward tal-persuna taxxabbli li qed titlob li teżerċita dan id-dritt, meta l-persuna li toħroġ il-fattura ma tistax tipprova li ntużaw sottokuntratturi oħrajn b’mod konformi mal-liġi?
            
         
               (2)
            
            
               Jekk l-awtorità tat-taxxa ma tikkontestax ir-realtà tat-tranżazzjoni ekonomika indikata fil-fattura, u l-fattura tikkorrispondi sostanzjalment mad-dispożizzjonijiet legali, din l-awtorità tista’ legalment teskludi l-irkupru tal-VAT minħabba li s-sottokuntratturi li uża min ħareġ il-fattura ma humiex identifikabbli, jew li l-fatturi maħruġa minn dawn tal-aħħar huma irregolari?
            
         
               (3)
            
            
               L-awtorità tat-taxxa li teskludi d-dritt għal tnaqqis skont il-punt 2 għandha l-obbligu li tipprova matul il-proċedura fiskali li l-persuna taxxabbli li qed tinvoka d-dritt tagħha għal tnaqqis kienet taf bl-aġir irregolari — li jista’ jkun li kien intiż biex tiġi evitata t-taxxa — tal-impriżi li jinsabu ’l isfel fil-katina tas-sottokuntrattar, jew li hija stess ikkontribwiet għal dan l-aġir?
            
         
      (1)  ĠU Edizzjoni Speċjali bil-Malti, Kapitolu 9, Vol. 1, p. 23.
   
      (2)  Direttiva tal-Kunsill 2001/115/KE, tal-20 ta’ Diċembru 2001, li temenda d-Direttiva 77/388/KE bil-għan li tissimplifika, timmodernizza u tqabbel il-kondizzjonijiet stabbiliti biex tinħareġ il-fattura rigward it-taxxa fuq il-valur miżjud (ĠU Edizzjoni Speċjali bil-Malti, Kapitolu 9, Vol. 1, p. 352).
   
      (3)  ĠU L 347, p. 1.